SPA ทุ่มงบ 171.80 ลบ. ขยายสาขาในกทม.-ตจว รองรับปริมาณลูกค้าเพิ่ม
SPA ทุ่มงบ 171.80 ลบ. ขยายสาขาในกทม.-ตจว รองรับปริมาณลูกค้าเพิ่ม
20 มิ.ย. 2559

บริษัท สยามเวลเนสกรุ๊ป จำกัด (มหาชน) หรือ SPA ระบุว่า ที่ประชุมคณะกรรมการบริษัทเมื่อวันเสาร์ อนุมัติโครงการและงบลงทุนในการขยายสาขาแห่งใหม่ทั้งในกรุงเทพฯและต่างจังหวัด เพื่อขยายการดำเนินธุรกิจให้สอดคล้องกับจำนวนลูกค้าที่เพิ่มมากขึ้น ซึ่งคาดว่าจะแล้วเสร็จในระหว่างปี 59-60
สำหรับโครงการที่ได้รับอนุมัติทั้ง 5 โครงการ ประกอบด้วย การก่อสร้างสปาระดับ 4 ดาว (Let’s Relax) จำนวน 2 สาขา ซึ่งจะเริ่มระหว่างเดือนก.ค.-ต.ค.59 ,การก่อสร้างสปาระดับ 3 ดาว (Baan Suan Massage) จำนวน 2 สาขา เริ่มก่อสร้างระหว่างเดือนก.ย.59-มิ.ย.60 และการปรับปรุง (Renovation) สปาในโรงแรมจำนวน 1 สาขา เริ่มปรับปรุงเพื้นที่ในเดือนก.ค.59
อย่างไรก็ดี การลงทุนทั้ง 5 โครงการดังกล่าวอยู่ภายใต้งบลงทุนโครงการขยายสาขาและงบลงทุนในช่วง 6 เดือน ส่วนใหญ่เป็นการลงทุนสำหรับการออกแบบ งานระบบต่าง ๆ ของสาขาใหม่ ซึ่งทางบริษัทจะต้องเข้าไปปรับปรุงพื้นที่ โดยงบลงทุนยังได้ครอบคลุมถึงเฟอร์นิเจอร์ เครื่องตกแต่ง อุปกรณ์ดำเนินงาน ตลอดจนวัสดุต่าง ๆ ที่จำเป็นต้องใช้ในการเปิดสาขาใหม่ โดยงบลงทุนจำนวน 171.8 ล้านบาท ได้แก่ สปาระดับ 4 ดาว (Let’s Relax) จำนวน 5 สาขา ได้แก่ งบลงทุนสำหรับปรับปรุงพื้นที่เช่า 3 สาขา จำนวน 58 ล้านบาท และงบลงทุนสำหรับซื้อทรัพย์สินและปรับปรุงพื้นที่ 2 สาขา เป็นเงิน 72 ล้านบาท ในส่วนนี้เป็นงบซื้อทรัพย์สิน 52 ล้านบาท และปรับปรุงพื้นที่ 20 ล้านบาท สปาระดับ 3 ดาว (Baan Suan Massage) จำนวน 4 สาขา เป็นจำนวน 40 ล้านบาท และงบ Renovation สปาในโรงแรม จำนวน 2 สาขา จำนวน 1.8 ล้านบาท
ทั้งนี้ แหล่งเงินทุนจำนวน 171.8 ล้านบาท มาจากเงินเสนอขายหุ้นสามัญใหม่ให้แก่ประชาชนทั่วไปครั้งแรก (IPO) จำนวน 34 ล้านบาท ,ผลประกอบการของบริษัท 35 ล้านบาท และเงินกู้ยืมจากสถาบันการเงิน 102.8 ล้านบาท อย่างไรก็ตามหากบริษัทมีผลประกอบการที่ดีอาจทำให้จำนวนเงินกู้ยืมจากสถาบันการเงินลดลง
สำหรับผลประโยชน์ที่คาดว่าจะได้รับนั้น จะเป็นการเพิ่มขอบเขตการขยายการดำเนินธุรกิจ ,การเพิ่มรายได้และผลการดำเนินงานที่ดีขึ้นของบริษัท เพราะสาขาที่จะเปิดมีการกระจายทั้งแบรนด์ที่เน้นกลุ่มลูกค้าชาวต่างชาติ และแบรนด์ที่เน้นกลุ่มลูกค้าชาวไทย ตลอดจนยังเพิ่มโอกาสในการดำเนินธุรกิจด้วย